ለሕግና ፍትሕ ምርምር ተቋምና የፍትሕ አካላት ማሠልጠኛ ማዕከል መቋቋሚያ እንደ ቅደም ተከተላቸው ደንብና አዋጅ ሲወጣ አብነት ያደረጉት የፈረንሣይን አሠራር እንደነበር የፖሊሲ ሰነዱ ይገልጻል፡፡ አብነት ሲያደርጉ ግን በትክክል አለመቅዳታቸውን ይኼው ሰነድ ይገልጻል፡፡ በተለይ የፈረንሣዩ አንድ ተቋም ሆኖ ሳለ የኢትዮጵያው ግን ይህንን አለመከተሉ እንደ እንከን ተወስዷል፡፡ የፖሊሲ ሰነዱ ነጠላ የሕግ ምርምርና ሥልጠና ተቋም መኖርን በተጨማሪ አስረጅትነት ያነሳው ጃፓንና ደቡብ ኮሪያን ሲሆን፣ ከአገር ውስጥ ደግሞ የአማራ፣ የትግራይ፣ የደቡብ፣ የሐረርና የኦሮሚያ ክልሎችን ነው፡፡ በእርግጥ ከእነዚህ ክልሎች በስተቀር ሌሎቹ ከላይ የተገለጹት ተቋማት የሏቸውም፡፡
